מרטי סופרים

מרטי סופרים (באנגלית: Marty Supreme) הוא סרט ספורט ודרמה-קומית אמריקאי משנת 2025 בבימויו של ג'וש ספדי, שאף הפיק וכתב את התסריט יחד עם רונלד ברונשטיין. טימותי שאלאמה שותף בהפקה ומככב בסרט לצד גווינת' פלטרו, טיילר דה קריאייטור, אודסה א'ציון, פראן דרשר, פן וטלר, קווין או'לירי ואבל פרארה. דריוש ח'ונג'י צילם את הסרט בפילם 35 מ"מ. הסרט מבוסס על חייו של שחקן טניס השולחן היהודי-אמריקאי מרטי רייזמן.

הסרט עלה לאקרנים ב-25 בדצמבר 2025 בהפצתה של A24.

 עלילה 

בשנת 1952 בניו יורק, מרטי מאוזר עובד כמוכר בחנות הנעליים של דודו מורי, מסרב לנהל קשר עם אמו, ומנהל רומן עם רייצ'ל, חברתו מילדות הנשואה לאירה. הוא מרוכז בעיקר בהכשרתו כשחקן טניס שולחן, ומנסה לשכנע את אביו העשיר של חברו דיון להשקיע בקריירה שלו.

למרות נסיונתיו של דודו לשכנע אותו להישאר כעובד בחנות הנעליים, מרטי מתכנן לזכות באליפות בריטניה הפתוחה ולהביס את האלוף המכהן, בלה קלצקי. מרטי מנסה להשיג 700 דולר מדודו לצורך הנסיעה, ומשכנע את עמיתו לויד לאפשר לו גישה לכספת כדי לקחת אותם בכך שמציע לו להציג את המעשה כשוד.

בלונדון מרטי מתקומם על התנאים להם זוכים השחקנים ומנסה ליצור רושם על עיתונאים באמצעות סיפורי בדותות בנוגע לעברו. הוא מתוודע לקיי סטון, שחקנית לשעבר שכוכבה דעך, ובעלה מילטון רוקוול, איש עסקים עשיר. נלהב מקיי, הוא מפתה אותה וגם מבקש ממנה לבוא למשחק. בחצי הגמר הוא מביס את קלצקי, אך מובס בגמר על ידי קוטו אנדו, שחקן יפני. הניצחון הוא הצלחה תודעתית חשובה עבור יפן של תום מלחמת העולם השנייה.

נחוש בדעתו לשוב ולהביס את אנדו במשחק שיתקיים בשנה הבאה בטוקיו, מרטי מבלה את המשך השנה ברחבי העולם יחד עם קלצקי כמופע ליווי למשחקים של ההארלם גלובטרוטרס. רוקוול מציע לו לשחק מטעם החברה שבבעלותו משחק קידום מכירות ביפן כנגד אנדו ולזכות בכסף, אך מרטי מסרב כאשר הוא מבין שיצטרך למכור את המשחק ולתת לאנדו לנצח אותו כדי להפיס את דעתו של הקהל היפני.

כאשר הוא שב לניו יורק מרטי נעצר בגין גנבה מהכספת של מורי, שמציב בפניו אולטימטום: לשוב לעבודה בחנות הנעליים שלו ולוותר על האליפות בטוקיו, או להסתבך עם החוק. מרטי מצליח להימלט. הוא מגלה שרייצ'ל בהיריון מתקדם. למרות הכחשותיו של מרטי, רייצ'ל מתעקשת כי הילד שלו.

כשהוא שוהה במלון עם חברו נהג המונית וואלי, מרטי מגלה שהוא הורחק מאליפות העולם הקרובה עד שישלם קנס של 1500 דולר. מרטי משתמש באמבטיה בחדרו למרות אזהרותיו של פקיד הקבלה, והיא קורסת אל החדר שתחתיו. היא מרסקת את זרועו של עזרא מישקין, אורח במלון ובעליו של כלב בשם מוזס. כאשר חובשים מטפלים במישקין הוא מציע למרטי תשלום גבוה אם ייקח את מוזס לווטרינר בזמן שהוא בבית החולים. מרטי יוצא לדרך עם וואלי, אך השניים עוצרים בדרך כדי לבצע רמאות משותפת ולהשיג כסף בהימורי משחק פינג פונג. המפסידים רודפים אחריהם, והם נאלצים לברוח כאשר הם הורסים את המונית של וואלי ומאבדים את מוזס.

רייצ'ל מופיעה עם פנס בעין וטוענת שבעלה אירה מכה אותה. מרטי חסר הפרוטה מוביל אותה לבית של דיון ומציג אותה כאחותו ההרה, מאלץ את דיון לארח את שניהם. מרטי ורייצ'ל מנסים להשיג את מוזס בחזרה בתקווה לקבל תמורתו תשלום ממישקין, אך במקום זאת נורים על ידי האיש שלקח את מוזס והורסים אגב כך את מכוניתו של אביו של דיון. כאשר הם שבים מרטי מגלה לתדהמתו כי הפנס בעין של רייצ'ל נוצר על ידי איפור, בניסיון לשכנע אותו לקחת אותה אליו. דיון משליך אותם מהבית, ומרטי נפרד מרייצ'ל כאשר הוא עולב בה בגסות. רייצ'ל חוזרת לאירה ומתוודה בפניו כי התינוק של מרטי, והוא משליך אותה מביתו.

רייצ'ל מנסה לארגן מבצע במהלכו תרמה את מישקין לחשוב כי קיבל את כלבו בחזרה ותקבל ממנו תשלום. המבצע נכשל, ומישקין לוכד את רייצ'ל.

בערב הפתיחה של מחזה הקאמבק של קיי סטון, מרטי מנסה לרכוש את אהדתה כדי לקבל ממנה כסף שיספיק לתשלום הקנס ולטיסה ליפן. למרות שהיא דוחה אותו, הוא מקבל כרטיס למחזה, ובסיומו היא מעניקה לו שרשרת יקרה שקיבלה מבעלה. עם זאת, הם נתפסים לאחר מכן מקיימים יחסי מין על הדשא בסנטרל פארק ונאלצים להשתמש בשרשרת כדי לשחד את השוטרים ולהימנע ממעצר. מרטי הנואש מתחנן בפני רוקוול שיסכים להשיב את הצעתו הקודמת לעסקה, והוא מסכים רק בתנאי שילקה את מרטי בפני חבריו, הצעה לה מרטי נעתר.

באותו הלילה נחטף מרטי על ידי מישקין, שמציג בפניו את רייצ'ל החטופה ותובע מהם להוביל אותו למקום שבו נמצא כלבו. קרב יריות מתרחש, ומישקין נהרג. רייצ'ל נפצעת מכדור תועה ומתחילה ללדת. מרטי מסיע אותה לבית החולים, אך מופרד ממנה בכניסה לחדר הניתוח, וממהר אל הטיסה לטוקיו.

לקראת המשחק מבין מרטי כי לא יוכל להתחרות באליפות העולם בגלל איחור בתשלום הקנס. הוא מפסיד במשחק הראווה כמתוכנן, אך לאחר מכן מצליח לשכנע את הקהל כי המשחק היה מכור, ויש לקיים משחק חוזר הוגן, הצעה לה אנדו נענה. רוקוול מבשר למרטי כי העסקה ביניהם בטלה ושאם ימשיך בדרך שהוא עליה, לעולם לא יהיה מאושר. במשחק החוזר, מצליח מרטי להביס את אנדו בקושי וקורס בבכי. מרטי מצליח לתפוס טיסה צבאית עם קצינים אמריקאים שנהנו לצפות בו מביס את אנדו, וחוזר לניו יורק. מרטי מגיע לבית החולים ומבקר את רייצ'ל במחלקת יולדות. הוא הולך לראות את בנו שזה עתה נולד, ופורץ בבכי סוער.

 שחקנים 
 טימותי שאלאמה – מרטי מאוזר
 גווינת' פלטרו – קיי סטון
 טיילר, דה קריאייטור – וואלי
 אודסה א'ציון – רייצ'ל
 פראן דרשר – גברת מאוזר
 פן ג'ילט
 קווין או'לירי
 אבל פרארה
 סנדרה ברנרד
 רוברט פטינסון – שופט ופרשן

 הפקה 
ביולי 2024 דווח כי ג'וש ספדי יכתוב ויביים סרט בדיוני בהשראת שחקן הטניס שולחן המקצועי מרטי רייזמן, וכי טימותי שאלאמה עתיד לככב ולהשתתף בהפקה. A24 אישרה את קיומו של הסרט וחשפה את שמו בציוץ בטוויטר. באוגוסט 2024 דווח על ליהוקה של גווינת' פלטרו לפרויקט, במה שיהיה תפקיד המשחק המשמעותי הראשון שלה מאז השתתפותה בסרט "הנוקמים: סוף המשחק" בשנת 2019. יתר השחקנים לוהקו בהמשך השנה.

ב-23 בספטמבר 2024 החלו הצילומים העיקריים בניו יורק, וסט תמונות רשמיות של שאלאמה במנהטן פורסמו ב-30 בספטמבר. שאלאמה אישר שהצילומים הסתיימו ב-5 בדצמבר. דריוש ח'ונג'י שעבד עם ספדי בעבר על הסרט "יהלום לא מלוטש" צילם את הסרט.

על פי הדיווחים עלות ההפקה נאמדת בכ-70 מיליון דולר, מה שהופך אותו לסרט היקר ביותר של A24 נכון למועד הפקתו.

בינואר 2026 ספדי חשף כי השחקן רוברט פטינסון מדבב את דמות השופט והפרשן בסצנת חצי הגמר של אליפות בריטניה הפתוחה בפינג פונג המוצגת בתחילת הסרט. הליהוק מהווה שיתוף פעולה נוסף בין ספדי לפטינסון, לאחר שהשחקן כיכב בסרטו של הבמאי משנת 2017, "גוד טיים". ספדי ציין כי בחר בפטינסון לתפקיד השופט מאחר שחיפש שחקן בעל מבטא בריטי עבור הסצנה.

 ביקורות 
באתר הביקורות "Rotten Tomatoes" זכה הסרט לציון של 96% המבוססים על 55 ביקורות. באתר הביקורות המשוקללות "Metacritic" עומד הסרט על ציון ממוצע משוקלל של 88 המבוסס על 22 מבקרים, נתון המצביע על 'שבחים אוניברסליים'.

 פרסים ומועמדויות 
פרסתאריךקטגוריהעבורתוצאהמקורפרס המוזיקה במדיה של הוליווד19 בנובמבר 2025הפרטיטורה המקורית הטובה ביותר – סרט עלילתידניאל לופטיןפרס איגוד מבקרי הקולנוע האמריקאי4 בינואר 2026הסרט הטוב ביותר"מרטי סופרים"הבמאי הטוב ביותרג'וש ספדיהשחקן הטוב ביותרטימותי שאלאמההליהוק והאנסמבל הטובים ביותרג'ניפר ונדיטיהתסריט המקורי הטוב ביותררונלד ברונשטיין וג'וש ספדיהעריכה הטובה ביותרעיצוב ההפקה הטוב ביותרג'ק פיסק ואדם וויליסהפסקול הטוב ביותרדניאל לופטין

קישורים חיצוניים

הערות שוליים

קטגוריה:סרטי 2025